- iMatiu
- <
- 13
- >

13
Utsa mgbi inggisɛ ofwe etɔ
1 Mi egbe na kpɔɔ iYesu tasɛ mi ozu dika sɔkɛ onduutɔ. 2 Ibyi inggisɛ kwuba kwutokɛ yan nɛ o kaka ka sisɛ mi ifu uwaa, ta inggisɛ angbeka duu tokɛ agobo. 3 Nghanɛ o gbɔdzɛ kwuba yi ama mi itaodzɛ gbɛɛ: &lt;&lt;Inggisɛ okwɔ tasɛ oka fwe etɔ mgban. 4 Dafi o le fwe etɔ nɛ, angbeka yangwuta mi ofɛ, man ingwunɔ ba wa kyi salu gye. 5 Angbeka yangwuta mi imbe akwutsɛ, mi imbe ngwi ekyɛ le kwuba ba. I lumbye vla, ikyekyɛ ekyɛ she mi ele ba. 6 Kpaa ngwi onɔ wa tsɛ nɛ, ungwogye ntona ndzili, ikyekyɛ a taakpa ba. 7 Etɔ angbeka yangwuta mi ato, ato she yi ama nu ma gbufyo. 8 Etɔ angbeka kpɔɔ di yangwuta mi ekyɛ osuse wa owawa ngha ongwu a teyi kya ma akpe ideli, ngwuseta naadi osudiwyo. 9 Inggisɛ ndzɛ yi adɔ yɔ, no fwo.&gt;&gt;
10 Ta engwafɔ mgban ba mbon wa byita gbɛɛ, &lt;&lt;Kyɔnɛse ngwi abu le gbɔdzɛ yi inggisɛ mi itaodzɛ nghaa?&gt;&gt;
11 IYesu nu uka gbɛɛ, &lt;&lt;Ozoyeye mgbi ungwɔ ama odaada mgbi esutɔ ongwi esho ma, a kye nu ema, kpaa ama yɔ, a kye nu ma ba. 12 Ali inggisɛ ndzɛyan yɔ, a ka mbwon mmbwo o dika dzɛyan kpakpa. Kpaa ali inggisɛ ndzɛ yi ungwɔ bayɔ, ogyɛngyɛ ngwi o dzɛyan ma kpaa a ka kye gbɛlu mbon. 13 Li ikyengha ngwi ani le gbɔdzɛ yi ama mi itaodzɛ aali,
&lt;&lt;Bana a le di, kpaa a le difwi ba;
a dile fwo kpaa, le gbosa loma ba.
14 Ungwɔ ntonɛ mbwumbwo odzɛ ngwi oyegbɔ Adzaya gbɔ ma yɛyɛ gbɛɛ,
&lt;&lt; &lt;Ema kale fwo kpaa ka yama gbosa lo ema ba;
Ema kale di kpaa ema ka yama difwi ba.
15 Bana itukwu mgbi inggisɛ ntonɛ tiishu,
li fyima mfye ofwo mi adɔ mgbi ama kpaa,
a di kye inɛ mgbi ama kpaa tukwu.
Bana a ki di mi inɛ,
di fwo mi adɔ,
di difwi mi itukwu mgbi ama,
di kyata yɔ,
ani kika ngyɛlu ma ootse.&gt;
16 Nghaduu mse dzɛ yi ema ikyekyɛ inɛ mgbi ema di, adɔ mgbi ema di fwo. 17 Bana n nya ema otsitsi, i mina oyegbɔ kwuba bɛyi inggisɛ ama osaan odi ungwɔ ama ema di nɛ, kpaa a di ba, odi nu ma fwo ungwɔ ngwi ema fwo ntonɛ kpaa, a fwo ba.
18 &lt;&lt;Nghanɛ gadɔ mi ungwɔ ngwi itaodzɛ mgbi inggisɛ ofwe etɔ nɛ tso mani: 19 Mi onɔ ngwi inggisɛ fwo esɔ mgbi esutɔ ma di difwi bayɔ, olodu li ba wa lafwa ungwɔ ngwi a kye kya mbon mani. Nɛnɛ li etɔ ngwi a fwe mi ondoofɛ ma aani. 20 Ongwu ngbɛ etɔ n yangwuta mi imbe akwutsɛ ma li inggisɛ nfwo elodzɛ na di gban vla yi atsa. 21 Kpaa ngwi o dzɛ yi akpa bayɔ, o la mi ongwonɔ gwee ta. Ngwi okakewo hona adzɛ ba mi ikye elodzɛ na man, o gbɛsɛ vla. 22 Ongwu ngbɛ etɔ ama n yangwuta mi ifu ato ma li inggisɛ nfwo elodzɛ na kpaa okakewo ongwi ɛsɛ nɛ bɛyi okpagyewo mgbi awuya loka wo elodzɛ na, non wa owawa wuba. 23 Nghaduu ongwu ngbɛ etɔ ama n yangwuta mi ekyɛ osuse ma li ongwu nfwo elodzɛ na di difwin. O wa owawa mɛ dafi ideli, ngwuseta naadi akpe osudiwyo mgbi ungwɔ ngwi a kye kya mani.&gt;&gt;
Utsa mgbi etɔ obube
24 IYesu nya ma utsa oka gbɛɛ, &lt;&lt;Esutɔ ongwi esho dzɛ dafi inggisɛ nkye etɔ osuse ka kya mi okwɔ mgban. 25 Kpaa mi onɔ ngwi ali inggisɛ duu nuna mata, ongyikyili mgban ba wa kya etɔ obube mi ifu ekwu, si yɛ lu. 26 Mi onɔ ngwi ekwu na she dile fwɛ nɛta, etɔ obube ntona kpaa fwɛ.
27 &lt;&lt;Engbidɔ mgbi otsungwɔ okwɔ na ba mbon wa gbɛɛ, &lt;Ongyukwo, li etɔ osuse ngwi abu kya mi okwɔ mgbi abu baa? Li mi ole ngwi etɔ obube ntona kyɛ se ba?&gt;
28 &lt;&lt;O nu uka gbɛɛ, &lt;Li ongyikyili kyungwɔnɛni.&gt;
&lt;&lt;Engbidɔ ntona si byun gbɛɛ, &lt;I mina abu ni eyi ka kyi kwɔlu maa?&gt;
29 &lt;&lt;O gbɛɛ, &lt;Ei, ikyekyɛ ni ema le kwɔ etɔ obube ntona, ema ka kwɔlu ekwu tablikyi yi ama. 30 Dzata ma duu nu ma she yi ewoma nghataa ba mi onɔ oshɛ-shɛ. Mi onɔ na se ani ka nya ama oshɛ etɔ gbɛɛ, &lt;Teyi kyi gbelu etɔ obube ntona kyi bwalu mi indinde gbe toola; di kyi gbelu ekwu ntona kwakye gbe wa wo ani kɛ oba.&gt; &gt;&gt;
Utsa inɛnɛ unkwodzi bɛyi okwuna
31 IYesu di nya ama utsa oka gbɛɛ: &lt;&lt;Esutɔ ongwi esho dzɛ dafi inɛnɛ unkwodzi ngwi inggisɛ kye kya mi okwɔ mgban. 32 Ngwi le gyɛngyɛ ngha ali etɔ ungwɔ duu nɛ kpaa, no lumbye yɔ, li she ngha ali ekwɔ duu man li yɛɛ ekwɔ okwukwo, nghanɛ ingwunɔ emi esho li ba wa ludɛ mi abɔn.&gt;&gt;
33 O di nya ma utsa oka kpɔɔ gbɛɛ: &lt;&lt;Esutɔ ongwi esho dzɛ dafi okwuna ngwi ongyaa kye takye yi ofumbu ngwi ganyan kpatsɛ ele mani.&gt;&gt;
34 IYesu gbɔ ungwɔ ntonɛ duu nya ibyi inggisɛ mi utsa; ungwɔ onyi ngwi o nya ma mi utsa ba dzɛma ba. 35 Nghanɛ i mbwumbwo yɛyɛ mi ungwɔ ngwi a gbɔ nyɛ mbi oyegbɔ gbɛɛ:
&lt;&lt;N ka kwulu ondu mgbi ani gbɔdzɛ mi utsa,
n ka gbɔ ungwɔ ama nto daada wita kyɛ onɔ ngwi a ta ɛsɛ majo.&gt;&gt;
Osa mi utsa mgbi etɔ obube
36 Ta o dzata ibyi inggisɛ di lu ifoozu. Engwafɔɔn ba mbon wa gbɛɛ, &lt;&lt;Nu eyi osa mi utsa mgbi etɔ obube mi okwɔ nɛni.&gt;&gt;
37 O gbɛɛ, &lt;&lt;Ongwu nkya etɔ osuse ma li Ongwɛ Inggisɛ. 38 Okwɔ na li ɛsɛ duu, etɔ osuse na kwudzɛ mi ikye mgbi emi ongwɛ esutɔ. Etɔ obube ntona li engwɛ mgbi onodzi ibwubwe, 39 ongyikyili ongwu nkya etɔ ntona ma li olodu. Onɔ oshɛ-shɛ na li egbe ngwi ɛsɛ ka ngyɛ, ama oshɛ etɔ ntona li engyesɔ.
40 &lt;&lt;Dafi a kwɔlu etɔ obube ntona gbe toola na, li ngha nka dzɛ mi egbe ongwi olɛlɛ aali. 41 Ongwɛ Inggisɛ ka dɔ engyesɔ mgban esɔ tasɛ, man a ka wa kyi kwɔlu alungwɔ ama nle nu ungwɔ obube kyɔ bɛyi ama nle kyungwɔ ibwubwe duu tasɛ mi esutɔ mgban. 42 A ka ngwi ma wokɛ amoola, li imbe na ngwi a kale tsukwu diyɛ gyaaba aali. 43 Nɛta ama osaan ntona ka kwɔ dafi onɔ mi esutɔ mgbi Otsɔma. Inggisɛ ndzɛ yi adɔ yɔ, no fwo.
Utsa mgbi aludu odaada
44 &lt;&lt;Esutɔ ongwi esho dzɛ dafi aludu da dzɛ okwɔ. Onɔ ngwi inggisɛ oka wa tu nɛta, o yilen kye da si yidɔ lu yi atsa ka gbelu ungwɔ mgban duu gbe gya, kye udza ma ka gyalu okwɔ nani.
45 &lt;&lt;Esutɔ ongwi esho di dzɛ dafi inggisɛ okyummya le pita itagwude ama osuse mani. 46 Ngwi o ka di ongwi ndzɛ yi oyabɔ kpakpa nɛta, o lu ka salu ungwɔ mgban duu gbe gya yile udza ma ka gyalu itagwude nani.
Utsa mgbi ukɛ
47 &lt;&lt;Esutɔ ongwi esho di dzɛ dafi ukɛ ngwi a kye wo mi utɔ di kwu ali itɔ mmbweni duu mani. 48 Onɔ ngwi mmbwɛ mbwo ukɛ ma, ama otuntsɛ li kwon luba esɛ. Ta a li sisɛ salu mmbwɛ ama osuse gbe yaokɛ uya, kpaa ama obube ntona yɔ, a li gbe ma yangwuta. 49 Li ngha nka dzɛ mi onɔ ngwi ɛsɛ ka dondu aali. Engyesɔ ka ba wa ghalu emi imbali mbi emi osaan 50 di ngwi ma wokɛ amoola, imbe ngwi ikwu otseetse yi aba ogyeegye ka dzɛ mani.
51 IYesu byi engwafɔɔn gbɛɛ, &lt;&lt;Ema difwi ungwɔ ntonɛ duu wɛ?
A nu uka gbɛɛ, &lt;&lt;Ɛɛn.&gt;&gt;
52 O nya ma gbɛɛ, &lt;&lt;Nghanɛ ali otsetse mgbi ola ngwu a tson ungwɔ mgbi esutɔ ongwi esho dzɛ dafi otsungwudɛ ngbe ungwɔ ama ofufɛ yi ogbugbe mi oba mgban ba esɛ mani.&gt;&gt;
A kwu iYesu shanyɛ mi ogalu mgban
53 Ngwi iYesu tsuutsa ntonɛ ngyɛ nɛ, o dzata imbe nani. 54 Ngwi o luba ogalu mgban nɛ, o wita otso inggisɛ ungwɔ mi ozu okwakye mgbi ama, i di kwulu ma ewo. Ta a gbɛɛ, &lt;&lt;Li mi ole ngwi inggisɛ nɛ tu ozoyeye yi mfye ama okwulewo ntonɛ ngha?&gt;&gt; 55 &lt;&lt;Nɛnɛ li ongwɛ inggisɛ ogbokwo ungwɔ nɛ lo? Li ongwu onɔn li iMeri, ngwu emi ongwunɔn li iJɛnsi yi iJose yi iSaimɔn bɛyi iJuda nɛ baa? 56 Emi ongwunɔn emi engyaa duu to yi eyi mmɛnɛ dɛn baa? Nghanɛ li mi ole ngwi inggisɛ nɛ tu ungwɔ ntonɛ duu nghaa?&gt;&gt; 57 Man i kpa ma yan wuba.
Nghaduu iYesu nya ma gbɛɛ, &lt;&lt;Oyegbɔ dzɛ yi mmwɛ mi igeli mgban bɛyi udɛ mgban ba.&gt;&gt;
58 Ta o kyungwɔ ama okwulewo kwuba mi imbe na wuba ikyekyɛ a noyɛyɛ ba nghao.

- iMatiu
- <
- 13
- >

© 2024 SCO