- iMaki
- <
- 12
- >

12
Utsa mgbi emi ibwubwe ngwu
a kye okwɔ wo ma abɔ
1 O si wita ogbɔdzɛ yi ama mi utsa gbɛɛ: &lt;&lt;Inggisɛ shi okwɔ awawekwɔ*12:1 Ekwɔ nɛ li wa owawa ngwi emi Israi nose li kye mɛ ungwɔ owawa yan.. O mbɛ ogalu kpakɛkɛ won, di tishɛ ogbe eni owawa ekwɔ di tuo otila ikye ongyo. Ta o kye okwɔ na wo emi okwɔ angbeka abɔ si lu agaba. 2 Mi onɔ oshɛ etɔ mani, o dɔ ongbidɔ mgban esɔ mbi ama ngwu o kye okwɔ wo ma abɔ ma gbɛɛ non ka gbɛ owawa ekwɔ ongwi okwɔ na mboma. 3 Kpaa a kpaklin, gbon lɔn onya lu abubɔ. 4 Ta o di dɔ ongbidɔ oka esɔ mboma; a kye ungwɔ zudɔn ikye onun ayiwi. 5 Otsungwɔ okwɔ na diyɛ dɔ oka, ongwu na a kyon kye ngwɔlu. O di dɔ angbeka kwuba, angbeka ma, a gbo ma, angbeka yɔ, a ngwɔ ma.
6 &lt;&lt;Otsungwɔ okwɔ sisi yi inggisɛ onyi ta odɛsɔ, ongwan ongwu ongyulɔ, ongwu nkpan itukwu saan. O dɔnsɔ olɛlɛ gbɛɛ, &lt;A ka nu ongwani mmwɛ.&gt;
7 &lt;&lt;Nghaduu ama odi mi okwɔ ntona gbɔ yi eka gbɛɛ, &lt;Nɛnɛ li ongwɛ nka gyokwudɛ ma aani. Ba na, ni eyi ngwɔlun, ta okwudɛ ka yɛɛ mgbi eyi.&gt; 8 Nɛ a si kyon kye ngwɔlu, di kye ikwɔ mgban ngwi tasɛ mi okwɔ.
9 &lt;&lt;Li alungwɔ ngwi otsungwɔ okwɔ na ka kyɔ? O ka ba wa ngwɔlu ama ngwu o kye okwɔ wo ma abɔ ntona di yile okwɔ nu angbeka. 10 Ema gbɔ Afɛ nɛ walo:
&lt;&lt; &lt;Akwutsɛ ngwi ama ombɛ ozu fwan ma
i yɛɛ okwulu ikye ozu;
11 li Otsɛ Imgbasho kyungwɔnɛni,
nɛkpaa li ungwɔ okwulewo mbi eyii&gt;?&gt;&gt;
12 Ta a pita ofɛ obwan ikyekyɛ a ye dafi o gbɔ utsa na ikye mgbi ama. Nghaduu a le mio ibyi inggisɛ; nɛ a si dzanta lu.
Okpa udza ifyɛɛ nu iSidza
(Utɔ mgbi emi iRoma)
13 A dɔ emi iFarasi angbeka esɔ mi iyikpa yi emi iHerude mbi iYesu ikye oka bwan mi elodzɛ mgban. 14 A ba mbon wa gbɛɛ, &lt;&lt;Otsetse, eyi ye abu li inggisɛ otsitsi. Abu li mio inggisɛ ba, ikyekyɛ abu li kye oshewo nu inggisɛ mi odzɛɛdzɛ mgbi ama ba; kpaa abu li tso ofɛ mgbi Imgbasho imbisɔn-mbisɔn yi otsitsi. Nɛ li ola ni eyi kpa udza ifyɛɛ nu iSidza naadi li ola ba? 15 Ni eyi kpa naadi ni eyi ka kpa ba?&gt;&gt;
Nghaduu iYesu ye ɛwɛ mgbi ama, o nu ma uka gbɛɛ, &lt;&lt;Kyɔnɛ ngwi ema le mina okya ani ukya? Kye isule ma wa nin di.&gt;&gt; 16 A kye isule ma ba, man o byi ma gbɛɛ, &lt;&lt;Nɛnɛ li onodzi mgbi emɛ dɔdzɛ ele? Di li olɔɔlɔ mgbi emɛ?&gt;&gt;
A gbɛɛ, &lt;&lt;Li mgbi iSidza.&gt;&gt;
17 IYesu si nya ma gbɛɛ, &lt;&lt;Kye ungwɔ mgbi iSidza nu iSidza di kye mgbi Imgbasho nu Imgbasho.&gt;&gt;
Man i kwulu ma ewo biyan.
Eba mi onɔ okyɛɛ mi ikwu
18 Nghanɛ emi iSadusi, ama ngbɛɛ okyɛɛ-kyɛɛ mi ikwu dzɛma ba ma, ba mbi iYesu yi ita. 19 A gbɛɛ, &lt;&lt;Otsetse, iMose lɔ gbɛɛ ni ongwunɔ inggisɛ kwulu dzata ongyaa kpaa mba ɛngbɛ bayɔ, inggisɛ na no yile owakwadɛ na kyɛmɛ-kyɛmɛ di mba ɛngbɛ mi ikye ongwunɔ ongwu nkwulu nani. 20 Engwuneka nghi egyafa nose to. Ongwu ababɔ kye ongyaa kwulu dzata ongwɛ onyi ba. 21 Ongwu fan yile owakwadɛ na, kpaa o di kwulu dzata ongwɛ onyi ba. Ongwu ta kpaa li ngha. 22 Mi otsitsi, onyonyi mbi engyulɔ egyafa ntonɛ dzata etɔ onyi ba. Ongyɛɛngyɛ duu, ongyaa na kpaa wa kwulu. 23 Mi egbe ngwi inggisɛ ka kyɛɛ mi ikwu ma li emɛ ngwu ongyaa nɛ ka li owan, ngwi ama egyafa duu kyon?&gt;&gt;
24 IYesu nu uka gbɛɛ, &lt;&lt;Ema boofɛ ikyegbɛɛ di ema ye ungwɔ ngwi Afɛ lɔ ba di ye mfye mgbi Imgbasho kpaa ba. 25 Bana mi onɔ ngwi inggisɛ ka kyɛɛ mi ikwu mani, a ka kye ongyaa hona kye ongwɛ nu eba wuba; a ka to dafi engyesɔ emi esho mani. 26 Mi ikye odzɛ okyɛɛ mi ikwu nɛ, ema gbɔ mi Afɛ mgbi iMose, mi odzɛ mgbi oshɛ na walo? Dafi Imgbasho nyan gbɛɛ, &lt;Ani li Imgbasho mgbi Abrahan, Imgbasho mgbi Adziki di li Imgbasho mgbi iJeko ma baa&gt;? 27 O li Imgbasho mgbi emi ikwukwɔ ba, kpaa Imgbasho mgbi emi oshishe. Ema le boofɛ timbi saan!&gt;&gt;
Ola onghaangha
28 Onyi mi etsetse mgbi ola mgbi iMose ba wa fwo ma le tangwodzɛ. Dafi o di gbɛɛ iYesu nu ma uka osuse nɛta, o si byun gbɛɛ, &lt;&lt;Mi ola duu ma, li ole nghao wuuta?&gt;&gt;
29 IYesu nu uka gbɛɛ, &lt;&lt;Ongwu nnghao wuuta ma, li ongwu aani: &lt;Fwo na, ema emi Israi, Otsɛ Imgbasho mgbi eyi, Otsɛ na li onyi. 30 Otsɛ Imgbasho mgbi abu no kpa abu itukwu yi itukwu mgbi abu duu yi oshishe mgbi abu duu bɛyi mfye mgbi abu duu.&gt; 31 Ongwu fan yɔ: &lt;Inggisɛ nwatse dɔ abu no kpa abu itukwu dafi ewabu mani.&gt; Ola oka dzɛma nshewo ngha ola ntonɛ ba.&gt;&gt;
32 Otsetse mgbi ola na nu iYesu uka gbɛɛ, &lt;&lt;Otsetse, abu gbɔ tishi. Abu li ayin ogbɔgbɛɛ Imgbasho li onyi oka dzɛma ba se ongwu ta mani. 33 Onon kpa abu itukwu, yi itukwu mgbi abu duu yi oyeye mgbi abu duu bɛyi mfye mgbi abu duu, inggisɛ ongwu nwatse dɔ abu no di kpa abu itukwu dafi ewabu na, li ungwɔ nwuuta ngha umba ama otoola bɛyi ama ofifɛ duu.&gt;&gt;
34 Ngwi iYesu di gbɛɛ o nu uka mi ozoyeye nɛ, o nyan gbɛɛ, &lt;&lt;Abu dzɛ mbombo yi esutɔ mgbi Imgbasho ba.&gt;&gt; Ta mi onɔ na lu iyayi inggisɛ onyi kpaa yagba byun ita angbeka wuba.
IKrestu nɛ li Ongwɛ emɛ?
35 Ngwi iYesu le tso mi ozu okwukwo osunu Imgbasho mi iJerosalin nɛ, o si byita gbɛɛ, &lt;&lt;Kyɔsinɛse ngwi etsetse mgbi ola mgbi iMose gbɔgbɛɛ Ongwu Imgbasho zondu gbɛɛ o ka wa dulu ɛsɛ watɔ (iKrestu) ma li Ongwɛ iDevedi? 36 Onodzi Osaan kye iDevedi abuon kpaa teyi non gbɛɛ:
&lt;&lt; &lt;Otsɛ Imgbasho nya Otsɛ mgbi ani gbɛɛ:
&lt;&lt;Sɔkɛ mi abugye mgbi ani
nghataa ni ani wa nu engyikyili mgbi abu
yɛɛ itse mgbi abu ogbe afɔ dɔ efu.&gt;&gt; &gt;
37 IDevedi abuon kwun di &lt;Otsɛ.&gt; Nghanɛ ka kyɔsinɛse ngwi o ka li ongwan?&gt;&gt;
Ibyi inggisɛ ntona fwo otsootso mgbi iYesu yi atsa mi itukwu mgbi ama.
IYesu kwo adɔ mi otsootso mgbi
etsetse mgbi ola
38 Mi otsootso mgbi iYesu ma, o gbɛɛ, &lt;&lt;Kye inɛ byi etsetse mgbi ola na. A li mina okyikyɛ yi angwuto owulu-wulu nu ma dile ta ma angba mi ifyidu, 39 odi sɔ itse ngwi a nghao kye wuuta mi ozu okwakye mgbi emi iJuda yi imbe okpɔngɔ mi oga. 40 A li gye mmgbe mi udɛ mgbi emi owakwadɛ di li bibɔ tunto otso gbɛɛ ama tishi. Itɔ inggisɛ ntona Imgbasho ka kwo ma adɔ she kpakpa.&gt;&gt;
Umba mgbi owakwadɛ
41 Man iYesu sisɛ mi agya imbe ngwi a gbe umba le wokɛ, le di ibyi inggisɛ kye udza mgbi ama le wokɛ mi ashiko mgbi ozu okwukwo osunu Imgbasho mi iJerosalin. Ama odzɛ yi udza kwuba kpaa kye udza mgbi ama le wokɛ ele. 42 Nghaduu ongyaa owakwadɛ adzɛ ba wa nu anini efa, ngwi mɛ ikobo onyi ta.
43 Nɛ iYesu si kwu engwafɔɔn ela ba mbon nya ma gbɛɛ, &lt;&lt;N nya ema otsitsi, ongyaa owakwadɛ adzɛ nɛ nghao kye wokɛ mi ashiko ngha angbeka duu. 44 Ama duu a nu mi odzɛɛdzɛ mgbi aludu mgbi ama; kpaa owakwadɛ nɛ yɔ, li mi adzɛ mgban ngwi o nu, li ungwɔ ngwi o dzɛ biyan duu onon dzɛ oshishe mani.&gt;&gt;

- iMaki
- <
- 12
- >

*12:1 12:1 Ekwɔ nɛ li wa owawa ngwi emi Israi nose li kye mɛ ungwɔ owawa yan.

© 2024 SCO